CELEX: 32017R0357
Language: bg
Date: 2017-02-28 00:00:00
Title: Регламент за изпълнение (ЕС) 2017/357 на Комисията от 28 февруари 2017 година относно неодобряването на активното вещество цикланилипрол в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (Текст от значение за ЕИП. )

1.3.2017   
            
            
               BG
            
            
               Официален вестник на Европейския съюз
            
            
               L 54/4
            
         РЕГЛАМЕНТ ЗА ИЗПЪЛНЕНИЕ (ЕС) 2017/357 НА КОМИСИЯТА
   от 28 февруари 2017 година
   относно неодобряването на активното вещество цикланилипрол в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО (1) на Съвета, и по-специално член 13, параграф 2 от него,
   като има предвид, че:
   
               (1)
            
            
               На 19 декември 2013 г. Австрия получи заявление от ISK Biosciences Europe N.V. за одобрение на активното вещество цикланилипрол в съответствие с член 7, параграф 1 от Регламент (ЕО) № 1107/2009.
            
         
               (2)
            
            
               В съответствие с член 9, параграф 3 от посочения регламент на 17 януари 2014 г. държавата членка докладчик уведоми заявителя, останалите държави членки, Комисията и Европейския орган за безопасност на храните (наричан по-долу „Органът“), че заявлението е допустимо.
            
         
               (3)
            
            
               Извършена бе оценка на въздействието на посоченото активно вещество върху здравето на човека и на животните и върху околната среда в съответствие с разпоредбите на член 11, параграфи 2 и 3 от посочения регламент за видовете употреба, предложени от заявителя. На 1 април 2015 г. държавата членка докладчик представи проект на доклад за оценка.
            
         
               (4)
            
            
               Проектът на доклада за оценка беше подложен на преразглеждане от държавите членки и Органа. На 6 април 2016 г. Органът представи на Комисията заключението си във връзка с оценката на риска от употребата на активното вещество цикланилипрол (2) като пестицид.
            
         
               (5)
            
            
               С писмо от 28 септември 2016 г. ISK Biosciences Europe N.V. оттегли заявлението си за одобрение на цикланилипрол. Поради оттеглянето на заявлението цикланилипрол не следва да бъде одобрен в съответствие с член 13, параграф 2 от Регламент (ЕО) № 1107/2009.
            
         
               (6)
            
            
               Настоящият регламент не възпрепятства подаването на ново заявление за цикланилипрол в съответствие с член 7 от Регламент (ЕО) № 1107/2009.
            
         
               (7)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Неодобряване на активно вещество
   Активното вещество цикланилипрол не се одобрява.
   Член 2
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 28 февруари 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 309, 24.11.2009 г., стр. 1.
   
      (2)  EFSA Journal (Бюлетин на ЕОБХ), 2016;14(4):4452. Достъпен на следния интернет адрес: www.efsa.europa.eu